DA Den Europæiske Unions Tidende C 18/1

Meddelelse i henhold til artikel 37 i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengen-grænsekodeks)

Sanktioner i overensstemmelse med national lovgivning i tilfælde af ulovlig passage af de ydre grænser uden for grænseovergangsstederne og de normale åbningstider — artikel 4, stk. 3

(2008/C 18/01)

BELGIEN

Sanktionerne er fastsat i artikel 3 i lov af 25. april 2007 om ændring af lov af 15. december 1980 om udlændinges adgang til indrejse, ophold og etablering i og udrejse fra Belgiens område. Loven er offentliggjort i Moniteur Belge den 10. maj 2007, og der indsættes ved denne en ny artikel 4a i loven af 15. december 1980.

Disse ændringer er endnu ikke trådt i kraft. I den pågældende lovs artikel 48 er det fastsat, at den skal træde i kraft på en dato, der fastsættes af kongen, dog senest den første dag i den trettende måned efter måneden for dens offentliggørelse i Moniteur Belge.

»Artikel 4a § 1. Ved ydre grænser i den betydning, der anvendes i internationale aftaler om passage af ydre grænser, som er bindende for Belgien, eller i EU-retten, skal indrejse i eller udrejse fra Belgien finde sted ved et godkendt grænseovergangssted inden for de fastsatte åbningstider, som er angivet ved de godkendte grænseovergangssteder. § 2. Udlændinge skal uopfordret fremvise deres rejsedokumenter, når de rejser ind i eller ud af Belgien. § 3. En udlænding, der ikke overholder den i § 1 fastsatte forpligtelse, kan pålægges en bøde på 200 EUR af ministeren eller dennes repræsentant. Hvis den manglende overholdelse af den i § 1 omhandlede forpligtelse skyldes transportvirksomhedens uagtsomhed, er transportvirksomheden og udlændingen solidarisk ansvarlige for at betale bøden. Beslutningen om at pålægge en administrativ bøde er umiddelbart eksigibel, uanset om den ankes eller ej. En juridisk person er civilretligt ansvarlig for betalingen af en administrativ bøde, som dens chefer, ledende medarbejdere, ansatte eller fuldmægtige pålægges. Den administrative bøde kan betales ved deponering af beløbet hos Caisse des Dépôts et Consignations. § 4. En udlænding eller transportvirksomhed, der ønsker at anke ministerens eller dennes repræsentants beslutning, skal inden for en frist på en måned fra meddelelsen af beslutningen indgive en skriftlig begæring herom til førsteinstansretten. Hvis førsteinstansretten finder, at anken er egnet til påkendelse og velbegrundet, tilbagebetales det betalte eller deponerede beløb. Førsteinstansretten skal træffe afgørelse inden for en frist på en måned fra indgivelsen af den skriftlige begæring, der er omhandlet i første afsnit. Teksten i første afsnit skal medtages i beslutningen om pålæggelse af den administrative bøde. § 5. Hvis udlændingen eller transportvirksomheden ikke har betalt bøden, vil den kompetente embedsmands beslutning eller førsteinstansrettens afgørelse, når den har fået retskraft, blive meddelt Administration du Cadastre, de l'Enregistrement et des Domaines med henblik på inddrivelse af den administrative bøde. § 6. Hvis udlændingen, transportvirksomheden eller dennes repræsentant har deponeret et beløb svarende til den administrative bøde hos Caisse des Dépôts et Consignations, og beslutningen om bøden ikke ankes til førsteinstansretten inden for ovennævnte frist, bliver det deponerede beløb statens ejendom.«

BULGARIEN

I overensstemmelse med artikel 279, stk. 1, i straffeloven kan enhver, der indrejser i eller forlader landet ved at passere grænsen uden tilladelse fra den ansvarlige myndighed, eller som ikke har en sådan tilladelse, men passerer grænsen på et sted, der ikke er beregnet hertil, straffes med fængsel i op til fem år og med en bøde på mindst 100 og højst 300 BGN.

Gentagelse af overtrædelsen udgør en skærpende omstændighed. I tilfælde af gentagelse af overtrædelsen kan der idømmes en straf på et til seks års fængsel og en bøde på 100-300 BGN.

TJEKKIET

Tjekkiet har i sin lovgivning indført sanktioner for ulovlig passage af de ydre grænser uden for grænseovergangsstederne og de normale åbningstider. Disse sanktioner er anført i § 157 i lov nr. 326/1999 Sml. om udlændinges ophold på Tjekkiets område.

§ 157

1. En udlænding begår en lovovertrædelse, hvis den pågældende:

a) passerer statsgrænsen uden for de godkendte grænseovergangssteder

b) misbruger et rejsedokument (§ 108), der er udstedt til en anden udlænding, eller et rejsedokument, der er udstedt i medfør af særlige retsregler (bestemmelse 21)

c) unddrager sig kontrol af opholdstilladelse eller grænsekontrol

n) passerer statsgrænsen via et grænseovergangssted uden for de normale åbningstider eller i strid med formålet med grænseovergangsstedet.

2. Overtrædelser, der er omhandlet i stk. 1, litra a)-e), kan straffes med en bøde på op til 10 000 CZK, overtrædelser, der er omhandlet i stk. 1, litra f)-n), kan straffes med en bøde på op til 5 000 CZK og overtrædelser, der er omhandlet i stk. 1, litra o)-w), kan straffes med en bøde på op til 3 000 CZK.

DANMARK

Efter udlændingelovens § 38, stk. 3, må ind- og udrejse over grænsen til et land, der ikke er tilsluttet Schengen-konventionen, som udgangspunkt kun ske ved godkendte grænseovergangssteder inden for disses åbningstid.

Efter udlændingelovens § 59, stk. 1, nr. 1, straffes med bøde eller fængsel i indtil seks måneder den udlænding, som indrejser uden om paskontrollen eller uden for grænseovergangsstedets åbningstid.

TYSKLAND

Aufenthaltsgesetz § 98, stk. 3, nr. 2, sammenholdt med § 13, stk. 1, og § 98, stk. 5.

§ 98 — Bødebestemmelser

1) Den, der uagtsomt begår en handling som nævnt i § 95, stk. 1, nr. 1 eller 2, eller i § 95, stk. 2, nr. 1, litra b), begår en forseelse.

2) Det er en forseelse:

1. i strid med § 4, stk. 5, første punktum, ikke at medbringe en opholdstilladelse

2. i strid med § 13, stk. 1, andet punktum, ikke at underkaste sig politiets kontrol ved grænsen, eller

3. i strid med § 48, stk. 1, eller § 48, stk. 3, første punktum, ikke eller ikke rettidigt at forelægge, udlevere eller overlade de der nævnte dokumenter eller andre papirer.

3) Det er en forseelse forsætligt eller uagtsomt:

1. at handle i strid med en eksigibel betingelse i henhold til § 12, stk. 2, andet punktum, eller § 12, stk. 4, eller i strid med en territorial begrænsning i henhold til § 54a, stk. 2, eller § 61, stk. 1, første punktum

2. i strid med § 13, stk. 1, at foretage ind- eller udrejse uden for et godkendt grænseovergangssted eller uden for den fastsatte åbningstid eller ikke at medbringe et pas eller erstatningspas

3. at handle i strid med et eksigibelt påbud i henhold til § 46, stk. 1, § 54a, stk. 1, andet punktum, eller § 54a, stk. 3, eller § 61, stk. 1, andet punktum

3a. i strid med § 54a, stk. 1, første punktum, ikke eller ikke korrekt eller ikke rettidigt at indgive en anmeldelse

4. i strid med § 80, stk. 4, ikke at indgive en af de i denne bestemmelse nævnte ansøgninger, eller

5. at handle i strid med en retsakt som omhandlet i § 99, stk. 1, nr. 7 eller 10, for så vidt der deri for en given handling henvises til nærværende bødebestemmelser.

4) I de tilfælde, der er nævnt i stk. 2, nr. 2, og stk. 3, nr. 2, kan forsøg på at begå forseelsen straffes.

5) En forseelse kan i de i stk. 2, nr. 2, nævnte tilfælde straffes med bøde på indtil 5 000 EUR, i de i stk. 1, stk. 2, nr. 1 og 3, og de i stk. 3, nr. 2, nævnte tilfælde med bøde på indtil 3 000 EUR, og i de øvrige tilfælde med bøde på indtil 1 000 EUR.

6) Nærværende bestemmelser indebærer ingen indskrænkning af artikel 31, stk. 1, i konventionen om flygtninges retsstilling.

§ 13 — Ind- og udrejse

1) Indrejse til og udrejse fra forbundsrepublikkens område er kun tilladt ved de godkendte grænseovergangssteder inden for de fastsatte åbningstider, medmindre der ifølge andre særlige bestemmelser eller aftaler med andre stater kan tillades undtagelser. Udlændinge har ved ind- og udrejse pligt til at medbringe et anerkendt og gyldigt pas eller erstatningspas, jf. § 3, stk. 1, og til at underkaste sig politiets kontrol ved grænsen.

2) En udlændings indrejse ved et godkendt grænseovergangssted har først fundet sted, når vedkommende har passeret grænsen og grænseovergangsstedet. Hvis de myndigheder, der varetager politikontrollen ved grænsen, giver en udlænding valget mellem enten at blive afvist (§ 15 i nærværende lov, § § 18 og 18a i Asylverfahrensgesetz) eller under forberedelsen, sikringen eller gennemførelsen af kontrollen med et bestemt midlertidigt formål at passere grænseovergangsstedet, så er der ikke tale om en indrejse i den i første punktum omhandlede forstand, så længe de har mulighed for at kontrollere udlændingens ophold. Ellers er en udlænding indrejst, når vedkommende har passeret grænsen.

ESTLAND

Ulovlig passage af Republikken Estlands statsgrænse eller en midlertidig grænse straffes i henhold til artikel 258 i straffeloven (offentliggjort i Estlands statstidende (Riigi Teataja) I 2001, 61, 364; 2007, 2, 7).

Straffeloven

§ 258. Ulovlig passage af Republikken Estlands statsgrænse eller en midlertidig grænse

1) Ulovlig passage af Republikken Estlands statsgrænse eller en midlertidig grænse, hvis det sker:

1. trods en grænsevagts signal om eller ordre til at stoppe

2. af en gruppe

3. ved brug af et transportmiddel et sted, der ikke er beregnet til grænsepassage

4. og den pågældende allerede er blevet idømt straf for den samme forseelse, straffes med bøde eller fængsel i op til et år.

2) Den samme handling straffes, hvis den

1. begås ved brug af vold eller

2. forårsager alvorlige helbredsskader,

med 4-12 års fængsel.

For så vidt angår overtrædelse af grænsereglerne og ulovlig passage af Republikken Estlands statsgrænse eller en midlertidig grænse er der fastsat sanktioner i artikel 171 og 172 i lov om statsgrænser (offentliggjort i Estlands statstidende (Riigi Teataja) I 1994, 54, 902; 2006, 26, 191):

§ 17 Overtrædelse af grænsereglerne

Overtrædelse af grænsereglerne straffes med bøde på op til 200 bødeenheder.

§ 17 Ulovlig passage af Republikken Estlands statsgrænse eller en midlertidig grænse

Ulovlig passage af Republikken Estlands statsgrænse eller en midlertidig grænse straffes med en bøde på op til 200 bødeenheder.

GRÆKENLAND

I artikel 83 i lov 3386/2005 fastsættes det, at der idømmes sanktioner for ulovlig grænsepassage. Tredjelandsstatsborgere, der rejser ind i eller forsøger at rejse ind på Grækenlands område uden at opfylde de retlige formaliteter straffes med fængsel i mindst tre måneder og en bøde på 1 500 EUR.

SPANIEN

Spansk lovgivning indeholder bestemmelser om sådanne situationer og hertil hørende sanktioner i følgende lovtekster.

1) Udlændinge, der tilbageholdes, når de forsøger at rejse ulovligt ind i landet uden for grænseovergangsstederne og de normale åbningstider

For så vidt angår sådanne situationer er der i artikel 58 i organisk lov 14/2003 af 20. november 2003 om ændring af organisk lov 4/2000 af 11. januar 2000 om udenlandske statsborgeres rettigheder og friheder i Spanien og deres sociale integration, som ændret ved organisk lov 8/2000 af 22. december 2000, fastsat bestemmelse om tilbagesendelse. Det er den sanktion, der vil blive anvendt i situationer, hvor udenlandske statsborgere forsøger at rejse ulovligt ind i landet i den betydning, der er anvendt i artikel 157, stk. 1, litra B), i kongelig bekendtgørelse 2393/2004, dvs. udenlandske statsborgere, der pågribes ved eller i nærheden af grænsen.

Tilbagesendelse af udenlandske statsborgere består i at sende de pågældende tilbage til deres oprindelsesland eller det land, hvorfra de kom, ved brug af en administrativ procedure, der er forskellig fra og hurtigere end den, der anvendes ved udvisning.

2) Udenlandske statsborgere, der er indrejst ulovligt i landet, og som pågribes på spansk område

I henhold til artikel 53 i organisk lov 14/2003 straffes dette med udvisning fra Spaniens område i medfør af artikel 57 i samme lov.

FRANKRIG

I fransk lovgivning er der fastsat sanktioner i artikel L. 621-1 og L.621-2 og R. 621-1 i CEDESA (Code de l'entrée et du séjour des étrangers et du droit d'asile — lov om udlændinges indrejse og ophold og asylret), der generelt er rettet mod tredjelandsstatsborgere, der ikke opfylder betingelserne for indrejse og ophold på fransk område.

Der er i disse artikler fastsat bestemmelse om fængselsstraf på ét år og en bøde på 3 750 EUR. Den dømte udlænding kan desuden få forbud mod indrejse på fransk område i op til ét år.

ITALIEN

I medfør af artikel 1 i lov nr. 1278 af 24. juli 1930 straffes enhver, der for at undgå kontrol forlader landet uden om de godkendte grænseovergangssteder, med en enkelt »sanktion«, selv om den pågældende er i besiddelse af pas eller et tilsvarende dokument.

I artikel 24 i lov nr. 1185/67 om udstedelse af pas fastsættes der bestemmelse om administrative sanktioner for enhver, der forlader italiensk område uden gyldigt pas eller tilsvarende dokumentation (ulovlig udrejse).

I samme artikel fastsættes der desuden bestemmelse om to skærpende omstændigheder:

— udrejse uden gyldige dokumenter, hvis der er givet afslag på en ansøgning om pas, eller passet er blevet inddraget

— udrejse uden gyldige dokumenter, hvis personen ikke opfylder betingelserne for udrejse, straffes med frihedsstraf eller bøde.

CYPERN

I lov om udlændinge og indvandring (L.178 (I)/2004), kap. 105, artikel 19, stk. 2), fastsættes det, at alle indvandrere, der ulovligt rejser ind i Republikken Cypern, gør sig skyldig i en overtrædelse, der straffes med fængsel i op til tre år eller en bøde på højst 5 000 CYP eller både fængselsstraf og bøde, medmindre den pågældende kan bevise:

a) at han lovligt indrejste i Republikken Cypern, inden denne lov trådte i kraft

b) at han er rejst ind i Republikken Cypern med fly, ikke tidligere er dømt for ulovlig indrejse og skulle til at melde sig hos den nærmeste indvandringsmyndighed

c) at han har tilladelse eller godkendelse i medfør af denne lov eller andre forskrifter, der er udstedt i medfør af denne eller en anden lov, til at opholde sig i Republikken Cypern eller

d) at han siden tilladelsens eller godkendelsens udløb eller blev annulleret ikke har haft rimelig mulighed for at forlade Republikken Cypern.

LETLAND

I artikel 194.1 i Republikken Letlands lov om administrative forseelser fastsættes det, at overtrædelse af reglerne vedrørende statsgrænser, grænseområder, grænsekontrol eller grænseovergangssteder indberettes og straffes med en bøde på 150 LVL eller administrativ varetægtsfængsling.

Forsætlig ulovlig passage af statsgrænsen straffes med en bødestraf på 50-250 LVL.

I artikel 284 i Republikken Letlands straffelov fastsættes det, at en person, der forsætligt og ulovligt passerer statsgrænsen, og som inden for ét år gentager handlingen, vil kunne idømmes frihedsstraf på op til tre år eller varetægtsfængsles eller straffes med en bøde på ikke over 60 gange den månedlige mindsteløn.

LITAUEN

Sanktionerne for ulovlig grænsepassage afhængig af overtrædelsens grovhed varierer mellem 250-500 LTL eller op til to års fængsel.

Hvis den ulovlige passage af statsgrænsen sker i forbindelse med menneskesmugling, er strafferammen afhængig af overtrædelsens grovhed på op til 10 års fængsel.

Uddrag fra Republikken Litauens lov om administrative overtrædelser

Artikel 205, stk. 2. Ulovlig passage af statsgrænsen som følge af uagtsomhed:

Ulovlig passage af statsgrænsen som følge af uagtsomhed straffes med en bøde på 250-500 LTL.

Uddrag af straffeloven

Artikel 291. Ulovlig passage af statsgrænsen

1. En person, der ulovligt har passeret statsgrænsen, straffes med bøde, varetægtsfængsel eller fængselsstraf i op til to år.

2. En udlænding, der ulovligt er indrejst i Republikken Litauen med henblik på at ansøge om asyl, fritages for det strafferetlige ansvar, der er omhandlet i denne artikels stk. 1.

3. En udlænding, der har begået en handling, der er omfattet af stk. 1 i denne artikel med henblik på ulovligt at indrejse i et tredjeland fra Republikken Litauens område, fritages for det strafferetlige ansvar, der er omhandlet i denne artikels stk. 1, hvis den pågældende efter gældende procedurer udsendes af Republikken Litauen enten til det land, hvorfra den pågældende ulovligt passerede Republikkens Litauens statsgrænse, eller det land, hvori den pågældende er statsborger.

Artikel 292. Menneskesmugling

1. En person, der ulovligt har transporteret en udlænding uden fast bopæl i Republikken Litauen over Litauens statsgrænse eller transporteret eller huset en udlænding, der ulovligt har passeret Litauens statsgrænse, straffes med bøde, varetægtsfængsling eller fængsel i op til seks år.

2. En person, der med uredelige hensigter har begået den handling, der er omhandlet i stk. 1, eller hvis denne handling har bragt menneskers liv i fare, idømmes fængselsstraf i op til otte år.

3. En person, der har organiseret de handlinger, der er omhandlet i denne artikels stk. 1, idømmes fængselsstraf i 4-10 år.

4. En juridisk person er ansvarlig for de handlinger, der er omhandlet i denne artikel.

LUXEMBOURG

Da Luxembourgs eneste ydre grænse, er landets lufthavn, er der ikke fastsat sanktioner i den henseende.

UNGARN

Personer, der ulovligt indrejser på det nationale område, begår en administrativ overtrædelse.

En udlænding, der har overtrådt eller forsøgt at overtræde ind- og udrejsereglerne, kan straffes med udvisning og indrejse- og opholdsforbud eller et separat indrejse- og opholdsforbud.

Derudover kan de myndigheder, der tager sig af administrative overtrædelser, straffe en udlænding, der passerer Republikken Ungarns statsgrænse uden tilladelse eller på ulovlig vis, med en bøde på højst 100 000 HUF. En udlænding, der er blevet udvist fra Ungarns område og uden tilladelse opholder sig her, gør sig skyldig i en overtrædelse, der i henhold til straffeloven takseres med op til ét års fængsel.

Relevant lovgivning:

— Lov XXXIX af 2001 om udlændinges indrejse og ophold, artikel 32, stk. 2, litra a)

— Straffelov IV af 1978, artikel 214

— Regeringsbekendtgørelse nr. 218/1999 om administrative overtrædelser, artikel 22, stk. 1.

Personer, der er involveret i, bistår med eller yder hjælp til ulovlig ind- eller udrejse, begår en strafferetlig handling.

Hjælp til ulovlig grænsepassage udgør en strafferetlig overtrædelse, der straffes med op til tre års fængsel.

Hvis menneskesmugleren handler med henblik på økonomisk gevinst eller smugler mere end én person, er strafferammen på op til fem års fængsel.

Hvis en menneskesmugler udsætter andre for umenneskelig behandling, er bevæbnet eller yder hjælp til ulovlig grænsepassage i erhvervsmæssig øjemed, er strafferammen på 2-8 års fængsel.

Forberedelse af menneskesmugling udgør også en straffeovertrædelse, der straffes med op til to års fængsel.

En udlænding, der tilrettelægger og bistår med ulovlig ind- eller udrejse (på tværs af grænsen) eller er involveret i personers eller gruppers ophold eller menneskesmugling, kan i henhold til udlændingelovgivningen udvises. Dette gælder ifølge samme lovgivning også for udlændinge, hvis indrejse og ophold strider imod eller udgør en trussel mod den offentlige sikkerhed.

Relevant lovgivning:

— CrC artikel 218, menneskesmugling.

MALTA

Det er relevant at bemærke, at det i artikel 5, stk. 1, i lov om indvandring (kapitel 217) specificeres, at:

»Enhver anden person end den, der har ret til indrejse eller til indrejse og ophold eller til rejse eller transit i medfør af det foregående, kan nægtes indrejse, og hvis den pågældende lander eller er i Malta uden tilladelse fra de centrale indvandringsmyndigheder, bliver vedkommende betragtet som ulovlig indvandrer.«

I artikel 32 i lov om indvandring fastsættes det desuden:

»Enhver, der overtræder bestemmelserne i denne lov, og dette ikke anses for en lovovertrædelse i medfør af nogen anden artikel i loven, vil blive kendt skyldig i en straffeovertrædelse og ved dom ved Court of Magistrates idømmes en bøde på ikke over 5 000 MTL eller fængselsstraf på ikke over to år eller både bøde og fængsel, medmindre der er i en anden lov fastsættes en hårdere straf for denne lovovertrædelse.«

NEDERLANDENE

I artikel 108, stk. 1, i udlændingeloven specificeres det sammen med artikel 46, stk. 2, at overtrædelse eller handlinger, der er i strid hermed, vil blive straffet med op til seks måneders fængsel eller bødestraf i kategori 2. Bødestraffe i kategori 4 går op til højst 16 750 EUR.

Kravet om, at passage af grænsen skal ske ved et grænseovergangssted, findes i artikel 4.4 i udlændingebekendtgørelsen (Vreemdelingenbesluit).

Artikel 108, stk. 1, 2 og 3, i udlændingeloven af 2000

1. Overtrædelse af en af de betingelser, der er fastsat i medfør af artikel 5.1, 5.2, 46.2 (præambel og litra b)), og handlinger, der er i strid med artikel 56.1 eller med et krav, der er fastsat i medfør af artikel 6.1, 54, 55, 57.1, 58.1 eller 65.3, straffes med op til seks måneders fængsel eller bødestraf i kategori 2.

2. Overtrædelse af en af de betingelser, der er fastsat i medfør af artikel 4.1 eller 4.2, straffes med op til seks måneders fængsel eller bødestraf i kategori 4.

3. De overtrædelser, der er omhandlet i stk. 1 og 2, betragtes som lovovertrædelser.

ØSTRIG

Medlemsstaterne skal ifølge artikel 4, stk. 3, i Schengen-grænsekodeksen, dog uden at det berører undtagelserne i stk. 2 eller deres forpligtelser med hensyn til international beskyttelse, indføre sanktioner i overensstemmelse med deres nationale lovgivning i tilfælde af ulovlig passage af de ydre grænser uden for grænseovergangsstederne og de normale åbningstider. Sanktionerne skal være effektive, stå i rimeligt forhold til overtrædelsen og have afskrækkende virkning.

§ 120 i Østrigs forbundslov om fremmedpolitiet, udstedelse af dokumenter til udlændinge og udstedelse af rejsedokumenter (lov af 2005 om fremmedpolitiet — FPG), Østrigs statstidende I nr. 100/2005

Ulovligt ophold

1) En udlænding, der

1. ulovligt indrejser på Republikken Østrigs område eller

2. ulovligt opholder sig på Republikken Østrigs område, begår en administrativ overtrædelse og kan straffes med bøde på op til 2 180 EUR, og hvis bøderne ikke betales, fængsel i op til tre uger. Indrejsestedet eller det sidst kendte opholdssted betragtes som det sted, hvor overtrædelsen skete. Hvis indrejsen skete med offentlige transportmidler, er det det nærmeste afstigningssted i henhold til transportvirksomhedens tidsplan.

2) Enhver, der begår den i stk. 1) omhandlede overtrædelse, straffes, uanset om vedkommende allerede er blevet straffet med endelig og bindende virkning for en lignende overtrædelse, med bøde på op til 4 360 EUR, og hvis denne ikke betales, med op til seks ugers fængsel.

3) Der foreligger ikke en administrativ overtrædelse som omhandlet under stk. 1), 2.

1. hvis det kun var muligt at udrejse til et land, hvortil udvisning ikke er tilladt (§ 50)

2. hvis udlændingen har fået bevilget ophold med udvisning

3. hvis der er tale om en begunstiget borger uden visum fra et tredjepartsland

4. hvis udlændingen nægtes sin personlige frihed.

4) Sanktioner, der er truffet i medfør af stk. 1) 2 udelukker, at der samtidigt træffes sanktioner i forbindelse med administrative overtrædelser, der er begået i medfør af stk. 1) 1.

5) Der foreligger ikke en administrativ overtrædelse i medfør af stk. 1, hvis en udlænding har indgivet en ansøgning om international beskyttelse, og det anerkendes, at den pågældende har ret til asyl eller subsidiær beskyttelse i Østrig. Den administrative straffeprocedure suspenderes, mens asylproceduren pågår.

§ 16 i Østrigs forbundslov om paskontrol ved grænseovergangssteder (lov om grænsekontrol — GrekoG) Østrigs statstidende 1996/435 i den ordlyd, der findes i Østrigs statstidende 2004/151:

Straffebestemmelser

1) Enhver, der

1. uden tilladelse fjerner, skjuler eller ændrer et af de tegn, der er omhandlet i § 5

2. passerer grænsen i strid med bestemmelserne i § 10

3. er genstand for grænsekontrol, men unddrager sig denne

4. har til hensigt at passere eller har passeret en grænse med grænsekontrol og ikke holder sig til de veje, der er beregnet til grænsepassage

5. til trods for en påmindelse herom nægter at fremlægge oplysninger om, hvorvidt vedkommende har passeret eller har til hensigt at passere grænsen eller fremlægger ukorrekte oplysninger

6. ikke respekterer de foranstaltninger, der er truffet i overensstemmelse med § 11, stk. 2, nr. 3, selv om vedkommende anmodes herom, og derfor forstyrrer grænsekontrollen eller forårsager forsinkelse af et transportmiddel, der fungerer i henhold til en tidsplan,

begår en administrativ overtrædelse, forudsat at handlingen ikke opfylder betingelserne for at være en straffeovertrædelse, der falder inden for retternes kompetence eller er omfattet af en anden retsforskrift, i henhold til hvilken der idømmes samme eller en strengere straf, og straffes af de regionale administrative myndigheder eller en lokal afdeling af forbundspolitiet med en bøde på op til 2 180 EUR eller op til seks uger fængsel. Med undtagelse af de tilfælde, der er omhandlet under nr. 5 og 6, er forsøg på nævnte handlinger strafbare.

2) Stk. 1, nr. 5, finder ikke anvendelse, hvis den part, der har pligt til at fremlægge oplysninger, nægter at gøre det eller fremlægger ukorrekte oplysninger, fordi den pågældende ellers ville gøre sig skyldig i en strafbar handling.

POLEN

I Polen er der fastsat sanktioner i straffelovens artikel 264 for personer, der ulovlig passerer den polske grænse.

De kan straffes på tre måder, nemlig bøde, frihedsindskrænkelse eller fængsel i op til to år.

En person, der passerer den polske grænse ulovligt ved brug af vold, trusler, svig eller i samarbejde med andre personer, straffes med fængsel i op til tre år.

En person, der tilrettelægger ulovlig passage af grænsen, straffes med fængsel fra seks måneder til otte år.

PORTUGAL

I artikel 9 i lovbekendtgørelse 244/98 af 8. august 1998 fastsættes det, at »enhver, der indrejser på eller udrejser fra portugisisk område, skal gøre det via de grænseovergangssteder, der er beregnet hertil i den normale åbningstid uanset bestemmelserne om fri bevægelighed for personer i konventionen om gennemførelsen af Schengen-aftalen«.

I artikel 136, stk. 1, i samme lovbekendtgørelse fastsættes det, at »udlændinges indrejse på portugisisk område i strid med artikel 9 er ulovlig«.

I artikel 148, stk. 2, fastsættes det, at »manglende overholdelse af artikel 9 straffes med bøde på 200-400 EUR«.

RUMÆNIEN

I artikel 70, stk. 1, i GEO nr. 105/2001 om den rumænske statsgrænse fastsættes følgende:

»Indrejse i eller udrejse af landet ved ulovlig passage af statsgrænsen udgør en straffeovertrædelse, der straffes med fængsel fra tre måneder til to år. Hvis dette sker med henblik på at undslippe en straf, straffes det med fængsel fra seks måneder til tre år. Forsøg på at begå lovovertrædelserne er også strafbart.«

SLOVENIEN

Indrejse i Republikken Slovenien anses for ulovlig, hvis en udlænding:

— indrejser i landet, selv om den pågældende er nægtet adgang

— unddrager sig grænsekontrol

— bruger en anden persons rejsedokument eller andre dokumenter, der er påkrævet for flere indrejser, forfalsker disse dokumenter eller på anden måde ændrer dem, eller giver falske oplysninger til grænsekontrolmyndighederne (artikel 11 Ztuj).

Udlændinge, der indrejser i Republikken Slovenien ulovligt, straffes med bøde på 20 000-100 000 SIT (83,46-417,29 EUR) (artikel 98 Ztuj).

Fysiske personer, der ulovligt passerer statsgrænsen uden for grænseovergangsstederne eller i strid med den påtænkte anvendelse af grænseovergangsstedet, uden for de normale åbningstider eller området ved grænseovergangsstedet straffes med en bøde på mindst 100 000 SIT (417,29 EUR) (artikel 43, stk. 1, tredje led, i lov om kontrol med statsgrænsen, Ur. l. RS No 20/2004).

Udlændinge, der bistår med ulovlig indrejse, transit eller ophold

Personer, der hjælper eller bistår en udlænding med indrejse, ophold eller transit på Republikken Sloveniens område, må ikke handle i strid med bestemmelserne i loven om betingelserne for udlændinges indrejse, ophold eller transit på Republikken Sloveniens område (artikel 13a og 13b Ztuj).

Personer, der hjælper eller bistår eller som forsøger at hjælpe eller bistå udlændinge med indrejse, ophold eller transit på Republikken Sloveniens område i strid med foregående stykke, straffes med en bøde på 100 000-240 000 SIT (417,20-1 001,50 EUR).

Retlige enheder, der begår ovennævnte overtrædelser, straffes med en bøde på 500 000-1 000 000 SIT (2 086,46-4 172,93 EUR), og den ansvarlige for den retlige enhed med en bøde på 150 000-300 000 SIT (625,94-1 251,88 EUR).

SLOVAKIET

I henhold til artikel 76 i lov nr. 48/2002 Sml. om udlændinges ophold anses ulovlig passage af statsgrænsen for en lovovertrædelse, der straffes med en bøde på op til 50 000 SKK (artikel 76, stk. 2). En udlænding, der indrejser på Den Slovakiske Republiks område uden tilladelse, vil blive administrativt udvist af politimyndighederne og nægtet indrejse igen i mindst ét år og i op til fem år (artikel 57, stk. 1, i lov om udlændinges ophold).

Den 1. januar 2006 trådte lov nr. 300/2005 Sml. (straffeloven) i kraft: I denne lovs artikel 354 (voldelig passage af statsgrænserne) fastsættes det, at »enhver, der passerer statsgrænsen ved brug af vold eller trusler om umiddelbar vold, straffes med fængsel i 3-8 år«.

I artikel 357 i straffeloven fastsættes det, at »enhver, der indrejser på Den Slovakiske Republiks område ad luftvejen i strid med bestemmelserne om international flytrafik, straffes med fængsel fra seks måneder til tre år«.

I artikel 355 i straffeloven fastsættes straffen for menneskesmugling:

— Enhver, der tilrettelægger ulovlig passage af statsgrænsen straffes med fængsel i 1-5 år (artikel 355, stk. 1).

— Enhver, der tilrettelægger ulovlig passage af statsgrænsen med henblik på at opnå økonomisk eller anden materiel gevinst, eller som fremviser, fremskaffer eller har falske rejsedokumenter eller identitetsdokumenter med henblik på ulovlig passage af statsgrænsen, straffes med fængsel i 3-8 år (artikel 355, stk. 2).

— Straffen for handlinger i medfør af ovennævnte love kan forhøjes (op til 20 års fængsel), jf. artikel 355, stk. 3-5.

FINLAND

I artikel 7 i Finlands straffelov (39/1889) og ændringer heraf (overtrædelse af grænsereglerne (563/1998)) fastsættes følgende:

1. Enhver, der

1) passerer Finlands grænse uden gyldigt pas eller andet rejsedokument eller som forsøger at passere eller passerer uden om et godkendt afrejse- eller ankomststed eller i strid med et lovbestemt forbud

2) på anden vis overtræder bestemmelserne om passage af grænsen eller

3) uden tilladelse opholder sig, rejser eller træffer ulovlig foranstaltninger i grænseområdet som omhandlet i lov om grænseområdet (403/1947), straffes for overtrædelse af grænsereglerne med bøde eller fængsel i op til ét år.

2. En udlænding, der er nægtet adgang eller er udvist som følge af en handling, der er omhandlet under stykke 1, eller en udlænding, der søger om asyl eller om opholdstilladelse som flygtning i Finland, straffes ikke for overtrædelse af grænsereglerne. En udlænding, der har begået den handling, der er omhandlet i stk. 1, fordi den pågældende har været udsat for menneskesmugling, jf. kapitel 25.3 eller 25.3a, straffes ikke for overtrædelse af grænsereglerne (650/2004).

Artikel 7a — Mindre overtrædelser af grænsereglerne (756/2000)

1. Hvis overtrædelsen af grænsereglerne i lyset af den korte varighed af det ulovlige ophold eller den ulovlige rejse, arten af den ulovlige handling eller andre omstændigheder i forbindelse med handlingen som helhed vurderes at være beskeden, straffes den pågældende med bøde for en mindre overtrædelse af grænsereglerne.

2. Bestemmelserne i artikel 7, stk. 2, finder også anvendelse på de handlinger, der er omhandlet i stk. 1.

SVERIGE

Der er fastsat sanktioner i udlændingelovens kapitel 20, § 4.

§ 4 En udlænding, der forsætligt passerer en ydre grænse i den betydning, der anvendes i Schengen-aftalen, straffes med bøde eller fængsel i op til ét år.

ISLAND

I artikel 57 i udlændingelov nr. 96/2002 findes der en generel straffebestemmelse.

I henhold til stk. 1 kan en person, der bl.a. forsætligt eller uagtsomt overtræder lovens bestemmelser eller andre bestemmelser, forbud, beslutninger eller betingelser, der er fastsat i henhold til loven, straffes med bøde eller fængsel i op til seks måneder. Sanktioner for ulovlig passage af de ydre grænser andre steder end ved grænseovergangssteder eller uden for de normale åbningstider vil blive fastsat på grundlag af denne bestemmelse. Disse sanktioner skal i lighed med andre sanktioner være effektive, have afskrækkende virkning og stå i et rimeligt forhold til overtrædelsen.

NORGE

I Norge reguleres dette spørgsmål ved udlendingsloven (lov om utlendingers adgang til riket og deres opphold her af 24. juni 1988 nr. 64) § 47, stk. 1, litra a), jf. § 23, stk. 2, og riksgrenseloven (lov om forskjellige tiltak til gjennomføring av oppmerking og overvåking av riksgrensen af 14. juni 1950 nr. 2) § 4, jf. § 3, stk. 1, tredje afsnit, jf. forskrift af 7. november 1950 nr. 4, § 4, litra c).

I utlendingslovens § 47, stk. 1, vedrørende straf hedder det:

»Med bøter eller med fengsel inntil seks måneder eller med begge deler straffes den som

a) forsettlig eller uaktsomt overtrer loven her, eller forskrifter, forbud, påbud eller vilkår gitt i medhold av loven (…)«.

I utlendingslovens § 23, stk. 2, vedrørende grænsepassage og grænsekontrol hedder det:

»Inn- og utreise skal skje over godkjente grenseovergangssteder dersom ikke annet er bestemt(…)«.

Straf i henhold til riksgrenseloven

Riksgrenselovens § 4 vedrører straf. Her hedder det:

»Den som forsettlig eller uaktsomt overtrer eller medvirker til overtredelse av bestemmelser gitt i medhold av denne lov straffes med bøter eller med fengsel inntil 3 måneder såfremt forholdet ikke rammes av strengere straffebud. Forsøk straffes som fullbyrdet forseelse. I gjentagelsestilfelle eller når det foreligger flere handlinger som nevnt i første ledd, eller skjerpende omstendigheter ellers er straffen bøter eller fengsel inntil ett år.«

I riksgrenselovens § 3, stk. 1, tredje afsnit, hedder det:

»Kongen kan med virkning for hele eller en del av riksgrensen gi bestemmelser om forbud mot: (…) 3. Overskridelse av riksgrensen til lands, til vanns eller i luften uten tillatelse av vedkommende myndighet (…)«

I forskrift om forskjellige forhold ved riksgrensen af 7. november 1950 nr. 4, som er udstedt i medfør af ovennævnte lovs § 4, litra c), hedder det:

»Ved eller på riksgrensen mellom Norge og Sovjet-Samveldet er det forbudt:

(…)